b'\n_START_ARTICLE_\nBranduolin\xc4\x97 energija\n_START_PARAGRAPH_\nBranduolin\xc4\x97 energija \xe2\x80\x93 tam tikra branduolin\xc4\x97 technologija, kuri naudoja kontroliuojam\xc4\x85 branduoli\xc5\xb3 dalijim\xc4\x85si (\xc5\xber. grandinin\xc4\x97 branduolin\xc4\x97 reakcija) i\xc5\xa1laisvinti energijai, naudojamai varomajai j\xc4\x97gai, \xc5\xa1ildymui ir elektros generavimui._NEWLINE_Branduolin\xc4\x97 energetika pasaulyje pl\xc4\x97tojama jau daugiau kaip pus\xc5\xa1imt\xc4\xaf met\xc5\xb3. Jos prad\xc5\xbeia galima laikyti 1942 m., kuomet ital\xc5\xb3 fizikas Enrikas Fermis \xc4\x8cikagoje (JAV) suvald\xc4\x97 grandinin\xc4\x99 branduoli\xc5\xb3 dalijimosi reakcij\xc4\x85. Nuo tada prasid\xc4\x97jo branduolini\xc5\xb3 technologij\xc5\xb3 k\xc5\xabrimo era.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 branduoli\xc5\xb3 dalijim\xc4\x85si 1934 m. steb\xc4\x97jo ital\xc5\xb3 fizikas Enrico Fermi, kai eksperimentuose uranas buvo bombarduojamas neutronais. Ta\xc4\x8diau \xc5\xa1is rei\xc5\xa1kinys nebuvo pilnai suprastas, kol 1938 m. Otto Hahn, Fritz Strassmann, Lise Meithner ir Otto Robert Frisch tyrin\xc4\x97dami produktus, gautus i\xc5\xa1 urano, nustat\xc4\x97, jog ma\xc5\xbeas neutronas padalina didel\xc4\xaf urano atom\xc4\x85 \xc4\xaf dvi apytiksliai lygias dalis. Prasid\xc4\x97jo aktyv\xc5\xabs branduoli\xc5\xb3 dalijimosi tyrimai._NEWLINE_1942 m. gruod\xc5\xbeio 2 d. vadovaujant Enrico Fermi \xc4\x8cikagoje (JAV) buvo paleistas pirmasis pasaulyje branduolinis reaktorius Chicago Pile-1. \xc5\xa0is eksperimentas buvo dalis Manheteno projekto. Tiesa, sav\xc4\x99s palaikan\xc4\x8dios grandinin\xc4\x97s branduolin\xc4\x97s reakcijos demonstravimas truko tik 33 minutes, kai reaktorius pasiek\xc4\x97 kritin\xc4\x99 situacij\xc4\x85 ir buvo sustabdytas._NEWLINE_Pirmoji eksperimentin\xc4\x97 branduolin\xc4\x97 j\xc4\x97gain\xc4\x97 EBR-I, gaminusi elektr\xc4\x85, buvo paleista 1951 m. gruod\xc5\xbeio 20 d. Arco mieste (Aidahas, JAV). Tuo metu ji gamino tiek energijos, jog pakako u\xc5\xbedegti keturioms 200 vat\xc5\xb3 lemput\xc4\x97ms._NEWLINE_Pirm\xc4\x85 komercin\xc4\x99 j\xc4\x97gain\xc4\x99 1954 m. bir\xc5\xbeelio 27 d. Obninske pastat\xc4\x97 Taryb\xc5\xb3 S\xc4\x85junga. Obninsko branduolin\xc4\x97 j\xc4\x97gain\xc4\x97 gamino apie 5 megavatus elektros energijos ir ateinan\xc4\x8dius 10 met\xc5\xb3 buvo vienintel\xc4\x97 tokio tipo elektrin\xc4\x97 visoje Taryb\xc5\xb3 S\xc4\x85jungoje.\n_START_SECTION_\nBranduolin\xc4\x97s energetikos perspektyvos\n_START_PARAGRAPH_\nVienose \xc5\xa1alyse atsisakoma branduolin\xc4\x97s energijos gamybos, o kitose ji s\xc4\x97kmingai naudojama, nors irgi tenka \xc4\xafveikti i\xc5\xa1kilusias problemas. I\xc5\xa1 toki\xc5\xb3 \xc5\xa1ali\xc5\xb3 galima pamin\xc4\x97ti Pranc\xc5\xabzij\xc4\x85, Japonij\xc4\x85, JAV. Jeigu Vokietija, Belgija, \xc5\xa0vedija \xc5\xbeada u\xc5\xbedaryti savo branduolines j\xc4\x97gaines daugiausiai d\xc4\x97l dalies visuomen\xc4\x97s, \xc5\xbeali\xc5\xb3j\xc5\xb3 spaudimo (nors tai ir nedaroma taip greitai, kaip anks\xc4\x8diau buvo skelbiama), tai Pranc\xc5\xabzijoje visai kitokia pad\xc4\x97tis. Ten yra ne tik valstybin\xc4\x97 EDF kompanija, kuri eksploatuoja 59 atominius reaktorius, bet ir COGEMA firma, perdirbanti panaudot\xc4\x85 branduolin\xc4\xaf kur\xc4\x85 ir gaminanti MOX (mi\xc5\xa1r\xc5\xb3 radioaktyvaus oksido) kur\xc4\x85, kur\xc4\xaf naudojant galima suma\xc5\xbeinti didelio radioaktyvumo atliek\xc5\xb3 kiek\xc4\xaf ir taupyti branduolin\xc4\xaf kur\xc4\x85.'